Հրազդանի կիրճին նայող մասնագետ աչքը միանգամից մի քանի մշակութային շեշտեր կարող է տեսնել: Ձորում (քարայրներում) տեղադրելով հին քարե դարը` հայացքդ բարձրացնելով կարող ես տեսնել ավելի ուշ շրջանի բացօթյա կացարանները եւ այդպես շերտ-շերտ գալ-հասնել մեր ժամանակներին: Հրազդանի կիրճում տարածքներ կան, ուր հենց գետնի մակերեսին ուշ շրջանի քարե գործիքներ եւ խեցեղեն կա: Դրանք ամբողջական մշակույթներ են, որոնց վրա հենված է մեր (եւ ոչ միայն մեր) քաղաքակրթությունը: Պեղումներն ամենուր կիսատ են, միջոց չկա դրանք շարունակելու, կիսապեղված եւ չպեղված շատ հնավայրեր մատնված են մոռացության եւ քայքայման: Երեւանյան լիճը վերածվում է ճահճի, Նորագյուղի տակ միայն 4-5 քարայր ծածկված են տիղմով եւ աղբով: